માં નવદુર્ગાનાં આ રૂપ મહાગૌરીનો રંગ શંખ, ચંદ્ર અને કુંદના ફૂલ સમાન અત્યંત ગોરો છે. આથી જ તેમને મહાગૌરી તરીકે ઓળખવામાં આવે છે. તેમના બધા વસ્ત્ર અને ઘરેણા સફેદ છે. આથી તેમને ‘શ્વેતાંબરધરા’ પણ કહેવામાં આવે છે. પોતાના પાર્વતી રૂપમાં તેમણે ભગવાન શિવને પતિ-રૂપમાં પ્રાપ્ત કરવા માટે કરેલ મોટી કઠોર તપસ્યાને કારણે તેમનો રંગ કાળો અને શરીર ક્ષીણ થઇ ગયું હતું. તપસ્યાથી પ્રસન્ન થઇ જ્યારે ભગવાન શિવે માં પાર્વતીનાં શરીરને ગંગાજળનાં પવિત્ર જળથી ધોયા ત્યારે તેઓ વિદ્યુત પ્રભાની જેમ ગોરા થઈ ગયા. ત્યારથી તેમનુ નામ મહાગૌરી પડ્યું.